Gesogte Vrystaatskool gesluit weens Covid-19(Argieffoto: Unsplash) Namate die aantal positiewe Covid-19-gevalle in die Vrystaat styg, het talle skole in dié provinsie hul deure gesluit weens etlike Covid-19-gevalle wat by hierdie skole aangemeld is. Een van dié skole is die gesogte Eunice High School in Bloemfontein wat Vrydag gesluit is nadat twee kombuispersoneellede, vyf koshuisbewoners en een onderwyser die afgelope week positief vir die virus getoets het. Volgens Howard Ndaba, woordvoerder van die Vrystaatse departement van onderwys, het Eunice High School dié besluit geneem as ŉ voorsorgmaatreël om verdere verspreiding van die virus te bekamp. Die skool sal weer op Maandag 31 Mei heropen en leerders sal intussen aanlyn onderrig ontvang. Ndaba sê die gevalle wat by dié skool aangemeld is, hou nie verband met mekaar nie en is oor vyf verskillende grade versprei. Maroela Media het vroeër berig die Bloemfonteinse spogskool Grey Kollege het verlede week positiewe Covid-19-gevalle by sy laerskool én hoërskool aangeteken. By die laerskool is 12 gevalle van Covid-19 aangeteken en by die hoërskool het twee onderwysers positief vir Covid-19 getoets. ŉ Aantal ander skole het intussen Covid-19-gevalle aangemeld. “Die Vrystaatse onderwysdepartement doen ŉ beroep op leerders, onderwysers en nie-onderwyspersoneel om uiters versigtig te wees en getrou die Covid-19-protokol na te kom,” sê Ndaba. “Die departement doen ook ŉ beroep op ouers en lede van die gemeenskap om nie skole te besoek nie, tensy dit regtig nodig is.” “Die berig is gewysig sedert dit Vrydagoggend gepubliseer is.